La bandera no difereix gaire de la de l'RSS de Bielorússia: només hi manquen la falç i el martell i l'estrella roja, i s'inverteixen els colors vermell i blanc del disseny de la part esquerra. El color vermell de la bandera significa la història de Bielorússia –era el color que feien servir les forces del país a la Batalla de Grunwald, així com els de l'Exèrcit Roig quan lluitaren contra l'Alemanya nazi durant la Segona Guerra Mundial–, i el verd representa les aspiracions de futur i la multitud de boscos presents al país.